REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/75-25

5. jun 2025. godine

B e o g r a d

ZAPISNIK

28. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 5.JUNA 2025. GODINE

Sednica je počela u 11,00 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Nikola Radosavljević, Tijana Davidovac, Nenad Krstić, Dušan Bajatović, Ilo Mihajlovski, Branko Pavlović, Dušan Nikezić, Peđa Mitrović i Miroslav Aleksić.

Sednici su prisustvovali zamenici članova Odbora: Jasmina Palurović i Nikola Lazić (zamenik Ane Beloice Martać).

Sednici nisu prisustvovali članovi Odbora: Akoš Ujhelji, Vojislav Vujić, Nenad Mitrović i Vladimir Jelić, niti njihovi zamenici.

Na poziv predsednika, sednici su prisustvovali predstavnici Agencije za sprečavanjekorupcije:Verka Atanasković, zamenik direktora Agencije i Nataša Božić, sekretar Agencije; predstavnici Fiskalnog saveta:Blagoje Paunović, predsednik Saveta i Bojan Dimitrijević, član Saveta; predstavnici Komisije za kontrolu državne pomoći: Dragica Jorgović, vršilac funkcije predsednika Komisije, Luka Milošević, član Saveta Komisije i Milica Kojić, rukovodilac stručne službe u Komisiji.

Na predlog predsednika, Odbor je većinom glasova (devet glasova za, dvoje uzdržanih) utvrdio sledeći

D n e v n i r e d:

1. Razmatranje Izveštaja o radu Agencije za sprečavanje korupcije za 2024. godinu, koji je podnela Agencija za sprečavanje korupcije (broj 02-554/25 od 21. marta 2025. godine);

2. Razmatranje Izveštaja o radu Fiskalnog saveta za 2024. godinu, koji je podneo Fiskalni savet (broj 02-602/25 od 31. marta 2025.);

3. Razmatranje Izveštaja o radu Komisije za kontrolu državne pomoći za 2024. godinu, koji je podnela Komisija za kontrolu državne pomoći (broj 02-645/25 od 3. aprila 2025. godine).

Pre prelaska na rad po utvrđenim tačkama dnevnog reda, Odbor je većinom glasova (devet glasova za, jedan uzdržan, dvoje nije iskoristilo pravo glasa), bez primedbi, usvojio zapisnik sa 26. sednice Odbora i takođe većinom glasova (devet glasova za, dvoje uzdržanih, jedan nije iskoristio pravo glasa) bez primedbi, usvojio zapisnik sa 27. sednice Odbora.

**PRVA TAČKA DNEVNOG REDA:** **Razmatranje izveštaja o radu Agencije za sprečavanje korupcije za 2024. godinu**

Predsednik Odbora podsetio je da je članom 39. stav 1. Zakona o sprečavanju korupcije propisano da Agencija podnosi godišnji izveštaj o svom radu Narodnoj skupštini najkasnije do 31. marta tekuće godine za prethodnu godinu i da je Agencija za sprečavanje korupcije, u skladu sa zakonom, podnela Narodnoj skupštini Izveštaj o radu za 2024. godinu.

Uvodne napomene o Izveštaju o radu Agencije za sprečavanje korupcije za 2024. godinu dala je Verka Atanasković, zamenik direktora Agencije. Ona je navela da se sredstva za rad Agencije obezbeđuju iz budžetu Republike Srbije kao i na osnovu dva zakona koja Agencija primenjuje u svom, radu a to su Zakon o sprečavanju korupcije i Zakon o finansiranju političkih aktivnosti.

Na osnovu Zakona o budžetu za 2024.godinu, izvora iz budžetske rezerve i izmenama i dopunama Zakona o budžetu, ukupna sredstva za rad Agencije iznosila su 396,55 miliona dinara. Najveći deo sredstva trošen je na plate, naknade zaposlenima i na angažovana lica.

Na osnovu podnetih prekršajnih zahteva Agencije, zbog kršenja Zakona o sprečavanju korupcije, Zakona o lobiranju i Zakona o finansiranju političkih aktivnosti, prekršajni sudovi su izrekli prekršaje u iznosu od 18,9 miliona dinara od kojih je u 2024. godini naplaćeno 7,2 miliona dinara. U toku 2024.godine na osnovu prekršajnih presuda kojima je izrečeno krivično delo za neke postupke i nezakonite radnje političkim subjektima a u skladu sa svojim nadležnostima, Agencija je donela 29 rešenja o gubitku prava na dobijanje sredstva iz izvora namenjenih za redovan rad političkim strankama.

U diskusiji su učestvovali: Miroslav Aleksić, Peđa Mitrović, Veroljub Arsić, Nenad Krstić, Dušan Nikezić i Nikola Radosavljević, čija su izlaganja tonski snimana.

Odbor je, većinom glasova (10 glasova za, dva protiv), odlučio da, nakon razmatranja Izveštaja o radu Agencije za sprečavanje korupcije za 2024. godinu, u skladu sa članom 238. stav 2. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

povodom razmatranja Izveštaja o radu Agencije za sprečavanje korupcije za 2024. godinu

1. Prihvata se Izveštaj o radu Agencije za sprečavanje korupcije za 2024. godinu.

2. Ovaj zaključak objaviti u „Službenom glasniku Republike Srbije“.

Odbor je, većinom glasova (devet za, tri protiv) odlučio da predloži Narodnoj skupštini da Predlog zaključka povodom razmatranja Izveštaja o radu Agencije za sprečavanje korupcije za 2024. godine razmatra po hitnom postupku, u skladu sa članom 167. Poslovnika Narodne skupštine.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

**DRUGA TAČKA DNEVNOG REDA:** **Razmatranje Izveštaja o radu Fiskalnog saveta za 2024. godinu**

Predsednik Odbora podsetio je prisutne članove i zamenike članova Odbora na odredbu člana 92a Zakona o budžetskom sistemu kojom je propisano da je Fiskalni savet za obavljanje poslova iz svoje nadležnosti odgovoran Narodnoj skupštini. Saglasno navedenom članu Zakona o budžetskom sistemu, Fiskalni savet podneo je Narodnoj skupštinu Godišnji izveštaj o svom radu za 2024.godinu.

Blagoje Paunović, predsednik Fiskalnog saveta, detaljno je obrazložio Izveštaj o radu Fiskalnog saveta za 2024. godinu. Istakao je da je Fiskalni savet tokom 2024.godine izradio sedam izveštaja, od čega su tri ocene na predložene zakone i izmene Zakona o budžetu, odnosno o završnom računu Republike i dva mišljenja na nacrt i revidiranu Fiskalnu strategiju za period 2025-2027.godina. Osim ovih sedam izveštaja, Fiskalni savet se bavio i čitavim nizom različitih tematskih istraživanja, od kojih su dva najznačajnija, a to su istraživanja politike javnih investicija i istraživanje mehanizma fleksibilnosti koju izvršna vlast ima nakon usvajanja budžeta, konkretno, istraživanje koje je bilo povezano sa tekućom budžetskom rezervom i procesom rebalansa samog budžeta.

U diskusiji su učestvovali: Dušan Nikezić, Peđa Mitrović i Branko Pavlović , čija su izlaganja tonski snimana.

Odbor je, većinom glasova (10 glasova za, jedan protiv, jedan nije iskoristio pravo glasa ) odlučio da, nakon razmatranja Izveštaja o radu Fiskalnog saveta za 2024. godinu, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

povodom razmatranja Izveštaja o radu Fiskalnog saveta za 2024. godinu

1. Prihvata se Izveštaj o radu Fiskalnog saveta za 2024. godinu.

2. Ovaj zaključak objaviti u „Službenom glasniku Republike Srbije“.

Odbor je, većinom glasova (osam za, tri protiv, jedan nije iskoristio pravo glasa) odlučio da predloži Narodnoj skupštini da Predlog zaključka povodom razmatranja Izveštaja o radu Fiskalnog saveta za 2024. godinu razmatra po hitnom postupku, u skladu sa članom 167. Poslovnika Narodne skupštine.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

**TREĆA TAČKA DNEVNOG REDA:** **Razmatranje Izveštaja o radu Komisije za kontrolu državne pomoći za 2024. godinu**

Dragica Jorgović, vršilac funkcije predsednika Komisije, obrazložila je Izveštaj o radu Komisije za kontrolu državne pomoći za 2024. godinu.

Vršilac funkcije predsednika Komisije je istakla da je u toku 2024.godine izmenjen Pravilnik o unutrašnjem uređenju i sistematizaciji radnih mesta, koji je stvorio osnov za pojačavanje kadrovskog kapaciteta Komisije.

Zakonom o budžetu za 2024. godinu za rad Komisije planirana su sredstva u iznosu od 97,8 miliona dinara i nakon izmene Zakona o budžetu iznosila su 101,56 miliona dinara. Komisija je za svoj rad utrošila 91,6 miliona dinara odnosno 90% planiranih sredatava. Najveći deo rashoda se odnosi na plate i doprinose, socijalna davanja zaposlenima, za stalne troškove -enrgetski troškovi, komunalni troškovi, sredstva za zakup poslovnog prostora.

Diskusije po ovoj tački dnevnog reda nije bilo.

Odbor je, većinom glasova (10 glasova za, dva protiv), odlučio da, nakon razmatranja Izveštaja o radu Komisije za kontrolu državne pomoći za 2024. godinu, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

POVODOM RAZMATRANjA IZVEŠTAJA O RADU KOMISIJE ZA KONTROLU DRŽAVNE POMOĆI ZA 2024. GODINU

1. Prihvata se Izveštaj o radu Komisije za kontrolu državne pomoći za 2024. godinu.

2. Ovaj zaključak objaviti u „Službenom glasniku Republike Srbije“.

Odbor je, većinom glasova (devet za, tri protiv) odlučio da predloži Narodnoj skupštini da Predlog zaključka povodom razmatranja Izveštaja o radu Komisije za kontrolu državne pomoći za 2024. godinu razmatra po hitnom postupku, u skladu sa članom 167. Poslovnika Narodne skupštine.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

|  |
| --- |
|  |

Sednica je završena u 13,10 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić